RÅDETS FORORDNING (EF) Nr. 1221/97 af 25. juni 1997 om almindelige regler for anvendelsen af foranstaltninger til forbedring af produktionen og afsætningen af honning

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 42 og 43,

under henvisning til forslag fra Kommissionen (1),

under henvisning til udtalelse fra Europa-Parlamentet (2),

under henvisning til udtalelse fra Det Økonomiske og Sociale Udvalg (3), og

ud fra følgende betragtninger:

Kommissionen har gjort Europa-Parlamentet og Rådet bekendt med meddelelsen om betragtninger vedrørende europæisk biavl, hvori der gøres rede for tilstanden og vanskelighederne i denne sektor;

biavl er en landbrugssektor, hvis hovedfunktioner er erhvervsaktivitet og udvikling af landdistrikter, produktion af honning og andre biavlsprodukter og bidrag til den økologiske ligevægt;

sektoren har meget forskellige produktions- og udbyttevilkår, og de erhvervsdrivende er spredt og uhomogene både i produktions- og afsætningsleddet; der er uligevægt mellem udbud og efterspørgsel på honningmarkedet i Fællesskabet;

varroatose har i de seneste år bredt sig i de fleste medlemsstater, og på grund af de vanskeligheder, sygdommen medfører for honningproduktionen, bør der iværksættes en fællesskabsforanstaltning;

der bør derfor med henblik på at forbedre produktionen og afsætningen af honning i Fællesskabet straks udarbejdes årlige nationale programmer, som omfatter faglig bistand, bekæmpelse af varroatose og sygdomme i forbindelse hermed, rationalisering af stadeflytning, drift af regionale biavlscentraler og samarbejde ved forskningsprogrammer vedrørende forbedring af honningens kvalitet;

med henblik på at supplere de statistiske data om sektoren bør medlemsstaterne gennemføre en undersøgelse af sektorens struktur, der både omfatter produktion, afsætning og prisdannelse;

de udgifter, medlemsstaterne afholder i henhold til denne forordning, påhviler Fællesskabet i henhold til artikel 3 i Rådets forordning (EØF) nr. 729/70 af 21. april 1970 om finansiering af den fælles landbrugspolitik (4);

Europa-Parlamentet, Rådet og Kommissionen vedtog den 6. marts 1995 erklæringen om opførelse af finansielle bestemmelser i retsakter (5) -

UDSTEDT FØLGENDE FORORDNING:

Artikel 1

1. I denne forordning fastsættes der foranstaltninger til forbedring af vilkårene for produktion og afsætning af honning, der svarer til definitionen i Rådets direktiv 74/409/EØF af 22. juli 1974 om harmonisering af medlemsstaternes lovgivning vedrørende honning (6). Medlemsstaterne kan med henblik herpå iværksætte nationale programmer for et år ad gangen.

2. Programmerne kan omfatte følgende foranstaltninger:

a) faglig bistand til biavlerne og til biavlersammenslutningernes honningværksteder med henblik på forbedring af produktionen og udvindingen af honning

b) bekæmpelse af varroatose og sygdomme i forbindelse hermed samt forbedring af stadebehandlingen

c) rationalisering af stadeflytning

d) støtteforanstaltninger for laboratorier, som analyserer honningens fysisk-kemiske egenskaber

e) samarbejde med specialiserede organer om gennemførelse af forskningsprogrammer til forbedring af honningkvaliteten.

3. Bestemmelserne i artikel 4 i forordning nr. 26 om anvendelse af visse konkurrenceregler inden for produktion og handel med landbrugsvarer (7) gælder fortsat for andre former for statsstøtte end dem, der indgår i programmer, som er godkendt i henhold til artikel 4 i nærværende forordning.

Artikel 2

For at kunne nyde godt af den i artikel 3 fastsatte medfinansiering skal medlemsstaterne inden den 15. december 1997 gennemføre en undersøgelse af biavlens struktur på deres respektive områder i både produktions- og afsætningsleddet.

Artikel 3

De udgifter, der afholdes i medfør af denne forordning, betragtes som udgifter som omhandlet i artikel 3 i Rådets forordning (EØF) nr. 729/70.

Fællesskabet bidrager til finansieringen af de nationale programmer med 50 % af de udgifter, medlemsstaterne har afholdt til de i artikel 1, stk. 2, omhandlede foranstaltninger, som indgår i de nationale programmer.

For at udgifterne til foranstaltninger, der gennemføres som led i de nationale programmer, der er omhandlet i artikel 1, kan være berettiget til medfinansiering fra Fællesskabet, skal medlemsstaterne have afholdt dem senest den 15. oktober hvert år.

Artikel 4

De programmer, der er nævnt i artikel 1, stk. 1, udarbejdes i nært samarbejde med de repræsentative erhvervsorganisationer og kooperativerne inden for biavl. De meddeles Kommissionen, som træffer beslutning om deres vedtagelse efter proceduren i artikel 17 i Rådets forordning (EØF) nr. 2771/75 af 29. oktober 1975 om den fælles markedsordning for æg (8).

Programmerne omfatter ikke de foranstaltninger, som indgår i de operationelle programmer for regioner, der er omfattet af mål 1, 5b) og 6.

Artikel 5

Gennemførelsesbestemmelserne til denne forordning, herunder især dem, der vedrører kontrolforanstaltninger, fastsættes efter proceduren i artikel 17 i forordning (EØF) nr. 2771/75.

Artikel 6

Kommissionen forelægger hvert tredje år Europa-Parlamentet og Rådet en beretning om anvendelsen af denne forordning, første gang senest den 31. december 2000.

Artikel 7

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Luxembourg, den 25. juni 1997.

På Rådets vegne

J. VAN AARTSEN

Formand

(1) EFT nr. C 378 af 13. 12. 1996, s. 20.

(2) EFT nr. C 200 af 30. 6. 1997.

(3) EFT nr. C 133 af 28. 4. 1997.

(4) EFT nr. L 94 af 28. 4. 1970, s. 13. Forordningen er senest ændret ved forordning (EF) nr. 1287/95 (EFT nr. L 125 af 8. 6. 1995, s. 1).

(5) EFT nr. C 102 af 4. 4. 1996, s. 4.

(6) EFT nr. L 221 af 12. 8. 1974, s. 10. Direktivet er ændret ved tiltrædelsesakten af 1985.

(7) EFT nr. 30 af 20. 4. 1962, s. 993/62. Forordningen er ændret ved forordning nr. 49 (EFT nr. 53 af 1. 7. 1962, s. 1571/62).

(8) EFT nr. L 282 af 1. 11. 1975, s. 49. Forordningen er senest ændret ved forordning (EF) nr. 1516/96 (EFT nr. L 189 af 30. 7. 1996, s. 99).